Uganda se Museveni wen verkiesing sesde keer | Maroela Media
Joseph Kazibwe luister op die radio na die verkiesingsuitslag in Uganda. Pres. Yoweri Museveni het weer gewen. (Foto: Yasuyoshi Chiba/AFP)
Die Ugandese pres. Yoweri Museveni het 'n sesde termyn met 58,6% van stemme gewen in 'n verkiesing wat betwis is deur sy grootste teenstander, Bobi Wine. Dié het 34,8% van stemme op hom verenig.
"Die verkiesingskommissie verklaar Yoweri Museveni as die verkose president van die republiek van Uganda," het regter Simon Mugenyi Byabakama, kommissievoorsitter, gesê.
Volgens Byabakama het 57,22% van die land se byna 18 miljoen geregistreerde kiesers hul kruisies getrek.
'n Verkiesingsplakkaat van Robert Kyagulanyi, oftewel Bobi Wine, hang in Magere, Uganda. Pres. Yoweri Museveni het die verkiesing vir 'n sesde keer gewen. (Foto: Yasuyoshi Chiba/AFP)
Byabakama het mense aangemoedig om "kalm te bly en die uitslag van die verkiesing te aanvaar", terwyl hy diegene wat feesvier daaraan herinner het om nie die Covid-19-pandemie uit die oog te verloor nie.
Wine, 'n 38-jarige voormalige popster wie se veldtog die jeugdige bevolking – wat soek na verandering – meegevoer het, het die verkiesing as 'n "opperste klug" bestempel.
Die verkiesing het gevolg op een van die land se gewelddadigste veldtogte in jare, met teistering en die inhegtenisneming van opposisielede, aanvalle op die media en die dood van minstens 54 mense.
" Opperste klug " inderdaad. Met die weermag, polisie, verkiesingskommissie & alle staatsinstellings aan sy kant, kan hy nie verloor nie.
Weet nie waarom die Ugandese na Suid Afrika vlug, want dit is nie anders.
Waar in Afrika kan daar demokratiese verkiesings gehou word? Dit is die groit vraag.
Een van die vreemste lande wat ek 'n hele paar keer vir besigheid besoek het. Land in Entebbe langs pragtige Victoria meer. Dan begin die 41km rit na Kampala, 2 ure se ry op 'n goeie dag. Op die berge wat oor die meer uitkyk sien jy huise wat Sandton se "mansions" krotterig" laat lyk. Dan die armoede…. Kampala self is skoon. Die Hilton Hotel wat nooit oopgemaak het vir gaste nie, troon soos 'n diamant oor die ander geboue en naby die gholfbaan wat beeldskoon is. Die nuwe-ou hotel word blykbaar deur die staat gebruik. Die mense is vriendelik… Lees meer »